CELEX: 52015PC0381
Language: mt
Date: 2015-07-31
Title: Proposta għal DEĊIŻJONI TAL-KUNSILL dwar il-pożizzjoni tal-Unjoni Ewropea dwar ir-Regoli ta’ Proċedura tal-Kumitat tal-FSE previsti fil-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa u l-Parti tal-Afrika Ċentrali , min-naħa l-oħra

IL-KUMMISSJONI EWROPEA
            Brussell, 31.7.2015
            COM(2015) 381 final
            2015/0166(NLE)
            Proposta għal
            DEĊIŻJONI TAL-KUNSILL
            dwar il-pożizzjoni tal-Unjoni Ewropea dwar ir-Regoli ta’ Proċedura tal-Kumitat tal-FSE previsti fil-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa u l-Parti tal-Afrika Ċentralix0002, min-naħa l-oħra 
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Il-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali magħmula attwalment mir-Repubblika tal-Kamerun, min-naħa l-oħra, ġie ffirmat fil-15 ta’ Jannar 2009 u ilu japplika b’mod proviżorju mill-4 ta’ Awwissu 2014. 
            
            
               L-Artikolu 92 tal-Ftehim imsemmi jistabbilixxi Kumitat tal-Ftehim ta’ Sħubija Ekonomika (FSE), responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih.
            
            
               L-Artikolu 92 jistipula wkoll li l-Partijiet jaqblu dwar l-għamla, l-organizzazzjoni u t-tħaddim tal-Kumitat tal-FSE.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               Il-proposta tinkludi abbozz ta’ Deċiżjoni tal-Kunsill tal-Unjoni Ewropea bbażat fuq l-Artikolu 218(9) tat-Trattat dwar il-Funzjonament tal-Unjoni Ewropea sabiex tiġi stabbilita pożizzjoni tal-Unjoni. Fil-passat, ġew adottati deċiżjonijiet simili għall-adozzjoni tar-Regoli ta’ Proċedura ta’ Ftehimiet oħrajn ta’ Sħubija Ekonomika.
            
            
               Fl-Anness tagħha, din id-deċiżjoni tal-Kunsill tinkludi abbozz ta’ Deċiżjoni li għandha tittieħed mill-Kumitat tal-FSE matul waħda mis-sessjonijiet li ġejjin tiegħu, u li fl-Anness tiegħu jinkludi abbozz ta’ Regoli ta’ Proċedura tal-Kumitat tal-FSE. Dawn ir-Regoli ta’ Proċedura ġew approvati u inizjalati miż-żewġ Partijiet matul il-laqgħa inawgurali tal-Kumitat tal-FSE li saret fil-11 u fit-12 ta’ Mejju 2015 fi Brussell.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               L-obbligu li jiġu stabbiliti r-Regoli ta’ Proċedura huwa previst fil-Ftehim Temporanju. Iż-żewġ Partijiet tal-Ftehim Temporanju kkonsultaw lil xulxin minn qabel u t-test ġie approvat u inizjalat miż-żewġ Partijiet matul il-laqgħa inawgurali tal-Kumitat tal-FSE li saret fil-11 u fit-12 ta’ Mejju 2015 fi Brussell.
            
            
               Ma twettqet l-ebda valutazzjoni tal-impatt ta’ din il-proposta billi din l-inizjattiva ma għandha l-ebda impatt ekonomiku, soċjali jew ambjentali dirett.
            
            
               4.IMPLIKAZZJONI BAĠITARJA
            
            
               
                  L-implikazzjoni finanzjarja hija limitata biss għan-nefqa amministrattiva.
               
            
            
               2015/0166 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni Ewropea dwar ir-Regoli ta’ Proċedura tal-Kumitat tal-FSE previsti fil-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa u l-Parti tal-Afrika Ċentrali
                  1
               , min-naħa l-oħra 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u partikolarment l-Artikoli 207 u 209, flimkien mal-Artikolu 218(9) tiegħu,
            
         
         
            
               Wara li kkunsidra d-Deċiżjoni tal-Kunsill 2009/152/KE dwar l-iffirmar u l-applikazzjoni proviżorja tal-Ftehim Preliminari lejn Ftehim ta’ Sħubija Ekonomika (il-FSE) bejn il-Komunità Ewropea u l-Istati Membri tagħha, fuq naħa waħda u l-Parti Afrika Ċentrali, fuq in-naħa l-oħra
                  2
               ,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Afrika Ċentrali, min-naħa l-oħra, ġie ffirmat fil-15 ta’ Jannar 2009 u ilu japplika b’mod proviżorju mill-4 ta’ Awwissu 2014.
            
            
               (2)L-Artikolu 92 tal-Ftehim imsemmi jistabbilixxi Kumitat tal-FSE, li jkun responsabbli mill-amministrazzjoni tal-Ftehim u mit-twettiq ta’ kull kompitu msemmi fih.
            
            
               (3)Fl-Artikolu 92 huwa previst li l-Partijiet jaqblu dwar l-għamla, l-organizzazzjoni u l-operat tal-Kumitat tal-FSE.
            
            
               (4)L-Unjoni Ewropea għandha tiddetermina l-pożizzjoni li trid tittieħed fir-rigward tal-adozzjoni tar-Regoli ta’ Proċedura tal-Kumitat tal-FSE,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni Ewropea, fid-dawl tal-adozzjoni tad-Deċiżjoni tal-Kumitat tal-FSE prevista fil-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali, min-naħa l-oħra, dwar ir-Regoli ta’ Proċedura tiegħu, hija bbażata fuq l-abbozz ta’ Deċiżjoni tal-Kumitat tal-FSE anness ma’ din id-Deċiżjoni.
            
            
               Fl-abbozz ta’ Deċiżjoni huma awtorizzati, mingħajr deċiżjoni mill-ġdid tal-Kummissjoni jew tal-Kunsill, bidliet minuri li ma jwasslu għal ebda modifika sostanzjali.
            
            
               Artikolu 2
            
            
               Wara li tiġi adottata, id-Deċiżjoni tal-Kumitat tal-FSE għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Deċiżjoni tidħol fis-seħħ dakinhar tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  F’dan l-istadju, u għall-finijiet tal-Ftehim Temporanju lejn FSE, il-Parti tal-Afrika Ċentrali hija magħmula mir-Repubblika tal-Kamerun li huwa l-uniku pajjiż li sa issa ffirmah u rratifikah.
               
               
                  
                     (2)
                  ĠU L 57, 28.2.2009, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 31.7.2015
            COM(2015) 381 final
            ANNESS
            tad-
            Deċiżjoni tal-Kunsill
            dwar il-pożizzjoni tal-Unjoni Ewropea dwar ir-Regoli ta’ Proċedura tal-Kumitat tal-FSE previsti fil-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa u l-Parti tal-Afrika Ċentrali, min-naħa l-oħra 
            
               
         
         
            
               ANNESS
            
            
               DEĊIŻJONI ta’ … Nru .../2015 TAL-KUMITAT TAL-FSE
            
            
               stabbilita mill-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE
            
            
               IL-KUMITAT TAL-FSE, 
            
            
               Wara li kkunsidra l-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali, min-naħa l-oħra (minn hawn ’il quddiem “il-Ftehim”), iffirmat fi Brussell, fil-15 ta’ Jannar 2009, u applikat b’mod proviżorju mill-4 ta’ Awwissu 2014, 
            
            
               Billi kif stabbilit fil-Ftehim imsemmi aktar ’il fuq u f’din id-Deċiżjoni, il-Parti tal-Afrika Ċentrali hija magħmula mir-Repubblika tal-Kamerun,
            
            
               Billi tqies l-Artikolu 92 tal-Ftehim dwar il-Kumitat tal-FSE, 
            
            
               Billi fil-Ftehim huwa previst li l-Partijiet jaqblu dwar l-għamla, l-organizzazzjoni u t-tħaddim tal-Kumitat tal-FSE, 
            
            
               IDDEĊIEDA KIF ĠEJ: 
            
            
               Artikolu 1
            
            
               Ir-Regoli ta’ Proċedura tal-Kumitat tal-FSE huma stabbiliti kif stipulat fl-Anness. 
            
            
               Dawn ir-Regoli ta’ Proċedura jkunu mingħajr preġudizzju għar-regoli speċifiċi previsti fil-Ftehim jew li għandhom imnejn jiġu deċiżi mill-Kumitat tal-FSE. 
            
            
               Artikolu 2
            
            
               Din id-Deċiżjoni tidħol fis-seħħ dakinhar tal-iffirmar tagħha. 
            
            
               Magħmul fi …, il-…
            
            
                     
                        Għar-Repubblika tal-Kamerun 
                     
                  
                  
                     
                        Għall-Unjoni Ewropea
                     
                  
               
               ANNESS
            
            
               REGOLI TA’ PROĊEDURA GĦALL-KUMITAT TAL-FSE
            
            
               stabbiliti mill-Ftehim Temporanju lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti tal-Afrika Ċentrali, min-naħa l-oħra
            
         
         
            
               KAPITOLU I:
            
            
               DISPOŻIZZJONIJIET ĠENERALI
            
            
               Artikolu 1
            
            
               Kompiti tal-Kumitat tal-FSE
            
            
               Il-Kumitat tal-FSE huwa responsabbli għall-amministrazzjoni tal-oqsma kollha koperti mill-Ftehim u għat-twettiq tal-kompiti kollha msemmija f’dan il-Ftehim.
            
            
               B’mod partikolari, il-kompetenzi tal-Kumitat tal-FSE huma: 
            
            
               1.Fil-qasam tal-kummerċ: 
            
            
               a.li jwettaq sorveljanza u jiggarantixxi l-implimentazzjoni u l-applikazzjoni korretta tad-dispożizzjonijiet tal-Ftehim. Għaldaqstant, il-Kumitat tal-FSE jrid jikkunsidra u jirrakkomanda l-oqsma prijoritarji ta’ kooperazzjoni; 
            
            
               b.li jevalwa r-riżultati miksuba fil-qafas tal-Ftehim u li jaħdem, jekk ikun il-każ, sabiex jittejbu d-dispożizzjonijiet tal-Ftehim; 
            
            
               c.li jieħu kull azzjoni bl-għan li jevita t-tilwim u/jew li jsolvi t-tilwim li jirriżulta mill-interpretazzjoni jew mill-applikazzjoni tal-Ftehim; 
            
            
               d.li jsegwi l-iżvilupp tal-integrazzjoni reġjonali u tar-relazzjonijiet ekonomiċi u kummerċjali bejn il-Partijiet; 
            
            
               e.li jsegwi u jevalwa l-impatt tal-implimentazzjoni tal-Ftehim fuq l-iżvilupp sostenibbli  tal-Partijiet; 
            
            
               f.li jiddiskuti u jieħu kull azzjoni li jkollha effett ta’ promozzjoni tal-kummerċ, tal-investiment u tal-opportunitajiet ta’ negozju bejn il-Partijiet; 
            
            
               g.li jiddiskuti dwar il-kwistjonijiet kollha rilevanti tal-Ftehim u dwar kull kwistjoni oħra li għandha mnejn tikkomprometti l-ilħuq tal-għanijiet tiegħu. 
            
            
               2.Fil-qasam tal-kooperazzjoni għall-iżvilupp: 
            
            
               a.li jiggarantixxi l-applikazzjoni tad-dispożizzjonijiet rilevanti tal-kamp ta’ applikazzjoni tal-Ftehim, li huma relatati mal-kooperazzjoni għall-iżvilupp;
            
            
               b.li jsegwi u jikkoordina flimkien ma’ sħab oħrajn, l-implimentazzjoni tad-dispożizzjonijiet ta’ kooperazzjoni previsti fil-Ftehim;
            
            
               c.li jeżamina minn żmien għal żmien il-prijoritajiet ta’ kooperazzjoni stipulati fil-Ftehim, u li jfassal, meta jkun il-każ, rakkomandazzjonijiet dwar l-inklużjoni ta’ prijoritajiet ġodda;
            
            
               d.li jiżgura l-implimentazzjoni tad-Dokument Konġunt ta’ Gwida anness mal-Ftehim.
            
            
               KAPITOLU II
            
         
         
            
               ORGANIZZAZZJONI
            
            
               Artikolu 2
            
            
               L-għamla u l-presidenza
            
            
               1.Il-Kumitat tal-FSE huwa magħmul, min-naħa, minn rappreżentanti tal-Unjoni Ewropea u min-naħa l-oħra, minn rappreżentanti tar-Repubblika tal-Kamerun, fil-livell ministerjali jew f’dak ta’ uffiċjali għoljin taċ-Ċivil. 
            
            
               2.Ir-referenza għall-“Partijiet” fir-Regoli ta’ Proċedura hija skont id-definizzjoni prevista fl-Artikolu 95 tal-Ftehim. 
            
            
               3.Il-Presidenza tal-Kumitat tkun, skont sistema ta’ rotazzjoni ta’ perjodi ta’ 12-il xahar, f’idejn rappreżentant tal-Unjoni Ewropea u f’idejn rappreżentant tal-Repubblika tal-Kamerun. L-ewwel perjodu ta’ presidenza jibda fid-data tal-ewwel laqgħa tal-Kumitat u jintemm fil-31 ta’ Diċembru tas-sena ta’ wara. L-ewwel presidenza tkun f’idejn rappreżentant tar-Repubblika tal-Kamerun. 
            
            
               Artikolu 3
            
            
               L-osservaturi 
            
            
               1.Rappreżentanti tal-Kummissjoni tal-Komunità Ekonomika u Monetarja tal-Istati tal-Afrika Ċentrali (CEMAC) u tas-Segretarjat Ġenerali tal-Komunità Ekonomika tal-Istati tal-Afrika Ċentrali (ECCAS) huma mistiedna jieħdu sehem fil-laqgħat kollha tal-Kumitat tal-FSE bħala osservaturi.
            
            
               2.Il-Partijiet jistgħu jiddeċiedu li jistiednu għal-laqgħat tal-Kumitat tal-FSE, bħala osservaturi, rappreżentanti tas-soċjetà ċivili u tas-settur privat, kif ukoll esperti jew kull persuna oħra li jagħżlu huma. 
            
            
               3.Il-Kumitat tal-FSE jista’ jiddeċiedi li jagħlaq għall-osservaturi kwalunkwe parti ta’ laqgħa li matulha jkunu qegħdin jiġu trattati kwistjonijiet sensittivi u fil-waqt tat-teħid ta’ deċiżjoni tal-Kumitat tal-FSE.
            
            
               Artikolu 4
            
            
               Is-segretarjat
            
            
               Is-Segretarjat tal-Kumitat tal-FSE ikun, skont sistema ta’ rotazzjoni ta’ perjodi ta’ 12-il xahar, f’idejn il-Kummissjoni Ewropea u f’idejn ir-Repubblika tal-Kamerun. Dawn il-perjodi jaħbtu fl-istess waqt ma’ dawk tas-sistema ta’ rotazzjoni tal-Presidenza tal-Kumitat tal-FSE. 
            
            
               Artikolu 5
            
            
               Is-sottokumitati
            
            
               Sabiex jeżerċita s-setgħat tiegħu b’mod effettiv, il-Kumitat jista’ jikkostitwixxi, taħt l-awtorità tiegħu, sottokumitati responsabbli għal kwistjonijiet speċifiċi rilevanti tal-Ftehim. Għal dan l-għan, il-Kumitat jiddetermina l-għamla u l-kompetenzi ta’ tali sottokumitati.
            
            
               KAPITOLU III
            
            
               TĦADDIM
            
            
               Artikolu 6
            
         
         
            
               Id-deċiżjonijiet u r-rakkomandazzjonijiet
            
            
               1.Il-Kumitat tal-FSE jadotta d-deċiżjonijiet u rakkomandazzjonijiet tiegħu permezz ta’ kunsens. 
            
            
               2.Il-Kumitat tal-FSE jista’ jiddeċiedi li jressaq kull kwistjoni ġenerali ta’ interess AKP-UE li tirriżulta mill-Ftehim lill-Kunsill tal-Ministri AKP-UE, kif definit fl-Artikolu 15 tal-Ftehim ta’ Sħubija bejn il-membri tal-Grupp tal-Istati tal-Afrika, il-Karibew u l-Paċifiku, minn naħa, u l-Komunità Ewropea u l-Istati Membri tagħha, min-naħa l-oħra (minn hawn ’il quddiem “il-Ftehim ta’ Cotonou”). 
            
            
               3.Bejn laqgħa u oħra, il-Kumitat jista’, bi qbil taż-żewġ Partijiet, jadotta deċiżjonijiet jew rakkomandazzjonijiet bi proċedura bil-miktub. Proċedura bil-miktub tikkonsisti minn skambju ta’ noti bejn il-Partijiet. 
            
            
               4.Id-deċiżjonijiet u r-rakkomandazzjonijiet tal-Kumitat tal-FSE jkunu intitolati “Deċiżjoni” jew “Rakkomandazzjoni” u warajhom ikollhom in-numru ta’ sekwenza, id-data tal-adozzjoni tagħhom u indikazzjoni tas-suġġett tagħhom. Kull deċiżjoni tispeċifika d-data tad-dħul fis-seħħ tagħha. 
            
            
               5.Id-deċiżjonijiet u r-rakkomandazzjonijiet adottati mill-Kumitat tal-FSE jiġu awtentikati minn rappreżentant tal-Kummissjoni Ewropea f’isem il-Parti tal-Unjoni Ewropea u minn rappreżentant tar-Repubblika tal-Kamerun. 
            
            
               6.Id-deċiżjonijiet u r-rakkomandazzjonijiet jintbagħtu lill-Partijiet bħala dokumenti tal-Kumitat tal-FSE. 
            
            
               Artikolu 7
            
            
               Il-korrispondenza
            
            
               1.Kull korrispondenza indirizzata lill-Kumitat tal-FSE tintbagħat lis-Segretarjat tiegħu. 
            
            
               2.Is-Segretarjat jiżgura li kull korrispondenza indirizzata lill-Kumitat tal-FSE tintbagħat lill-Presidenza tal-Kumitat u, skont il-każ, li tiġi ċċirkolata lill-Punt Fokali ta’ kull Parti kif definit fl-Artikolu 92 tal-Ftehim bħala dokumenti msemmija fl-Artikolu 10 ta’ dawn ir-Regoli ta’ Proċedura. 
            
            
               3.Il-korrispondenza min-naħa tal-Presidenza tal-Kumitat tintbagħat lill-Punt Fokali ta’ kull Parti mis-Segretarjat u, skont il-każ, tiġi ċċirkolata bħala dokumenti msemmija fl-Artikolu 10 ta’ dawn ir-Regoli ta’ Proċedura lill-membri l-oħra tal-Kumitat tal-FSE. 
            
            
               Artikolu 8
            
            
               Il-laqgħat
            
            
               1.Il-Kumitat tal-FSE jiltaqa’ f’intervalli regolari, li ma jaqbżux perjodu ta’ sena, u jkollu laqgħat straordinarji kull meta jkun meħtieġ minħabba ċ-ċirkostanzi, u jekk il-Partijiet jaqblu bejniethom li jsir hekk. 
            
            
               2.Kull laqgħa tal-Kumitat tal-FSE ssir f’post u f’data li jiġu deċiżi bejn il-Partijiet. 
            
            
               3.Il-laqgħat tal-Kumitat tal-FSE jissejħu mill-Parti li jkollha f’idejha l-Presidenza, wara li tikkonsulta mal-Parti l-oħra.
            
            
               4.Kull avviż ta’ laqgħa jintbagħat lill-parteċipanti mhux aktar tard minn 15-il jum qabel kull laqgħa. 
            
            
               Artikolu 9
            
            
               Id-delegazzjonijiet
            
         
         
            
               Qabel kull laqgħa, il-Presidenza tal-Kumitat tkun mgħarrfa bl-għamla prevista tad-delegazzjonijiet tal-Unjoni Ewropea, tar-Repubblika tal-Kamerun u ta’ kull osservatur eventwali.
            
            
               Artikolu 10
            
            
               Id-dokumentazzjoni
            
            
               Meta d-deliberazzjonijiet tal-Kumitat tal-FSE jkunu jibbażaw fuq dokumenti ta’ sostenn bil-miktub, dawn id-dokumenti jiġu nnumerati u ċċirkolati bħala dokumenti tal-Kumitat tal-FSE mis-Segretarjat mhux aktar tard minn 14-il jum qabel il-bidu tal-laqgħa. 
            
            
               Artikolu 11
            
            
               L-aġendi għal-laqgħat
            
            
               1.Is-Segretarjat tal-Kumitat tal-FSE jfassal aġenda proviżorja għal kull laqgħa abbażi tal-proposti li jsiru mill-Partijiet. Din għandha tintbagħat mis-Segretarjat tal-Kumitat tal-FSE lill-Punti Fokali ta’ kull Parti mhux aktar tard minn 15-il jum qabel il-bidu tal-laqgħa. 
            
            
               2.L-aġenda proviżorja tinkludi l-punti li dwarhom tkun saret talba għal inklużjoni lis-Segretarjat minn tal-anqas 21 jum qabel il-bidu tal-laqgħa, bil-konsapevolezza tal-fatt li tali punti ma jiddaħħlux fl-aġenda proviżorja jekk id-dokumentazzjoni rilevanti ta’ sostenn ma tasalx għand is-Segretarjat sa mhux aktar tard mid-data li fiha tintbagħat dik l-aġenda proviżorja. 
            
            
               3.Il-Kumitat tal-FSE jadotta l-aġenda fil-bidu ta’ kull laqgħa. Bi qbil tal-Partijiet, huwa possibbli li jiddaħħal fl-aġenda kull punt ieħor apparti dawk li jidhru fl-aġenda proviżorja. 
            
            
               4.Il-Presidenza tal-Kumitat tal-FSE, bi qbil mal-Partijiet, tista’ tistieden esperti jattendu l-laqgħat tal-Kumitat sabiex jipprovdu tagħrif dwar xi suġġetti speċifiċi.
            
            
               5.Bi qbil mal-Partijiet, is-Segretarjat jista’ jqassar il-limiti ta’ żmien stipulati fil-Paragrafi 1 u 2 sabiex jiġi kkunsidrati l-ħtiġijiet ta’ każ partikolari. 
            
            
               Artikolu 12
            
            
               Minuti
            
            
               1.Wara kull laqgħa, jitħejja sommarju tal-konklużjonijiet li jiġi ffirmat mill-membri kollha tal-Kumitat tal-FSE.
            
            
               2.Is-Segretarjat ifassal abbozz tal-minuti ta’ kull laqgħa fi żmien massimu ta’ xahar.
            
            
               3.Bħala regola ġenerali, il-minuti jiddeskrivu fil-qosor kull punt fuq l-aġenda, u jispeċifikaw fejn applikabbli:
            
            
               a)id-dokumenti kollha li jitressqu lill-Kumitat tal-FSE; 
            
            
               b)kull dikjarazzjoni li membru tal-Kumitat tal-FSE jkun talab li tiddaħħal; 
            
            
               c)id-deċiżjonijiet meħuda, ir-rakkomandazzjonijiet magħmula, id-dikjarazzjonijiet li dwarhom intlaħaq qbil u l-konklużjonijiet adottati dwar punti speċifiċi. 
            
            
               4.Il-minuti jinkludu wkoll lista ta’ dawk li pparteċipaw fil-Kumitat tal-FSE, kif ukoll lista tal-membri tad-delegazzjonijiet li jkunu akkumpanjawhom u lista ta’ kull osservatur eventwali.
            
         
         
            
               5.Il-minuti jiġu approvati bil-miktub miż-żewġ Partijiet fi żmien xahrejn mid-data tal-laqgħa. Wara l-approvazzjoni tal-minuti, is-Segretarjat jiffirma żewġ kopji tagħhom u kull Parti tirċievi kopja oriġinali ta’ dawn id-dokumenti awtentiċi.
            
            
               Artikolu 13
            
            
               Ippubblikar
            
            
               1.Sakemm ma jiġix deċiż mod ieħor, il-laqgħat tal-Kumitat tal-FSE ma jkunux pubbliċi.
            
            
               2.Kull Parti tista’ tiddeċiedi dwar l-ippubblikar, fil-pubblikazzjoni uffiċjali rispettiva tagħha, tad-deċiżjonijiet tal-Kumitat tal-FSE.
            
            
               KAPITOLU IV
            
            
               DISPOŻIZZJONIJIET FINALI
            
            
               Artikolu 14
            
            
               Reġim lingwistiku
            
            
               1.Il-lingwi ta’ ħidma tal-Kumitat tal-FSE huma l-lingwi uffiċjali komuni għall-Partijiet.
            
            
               2.Il-Kumitat tal-FSE jibbaża d-deliberazzjonijiet u jadotta d-deċiżjonijiet u r-rakkomandazzjonijiet tiegħu fuq id-dokumentazzjoni u l-proposti mfassla b’waħda mil-lingwi li għalihom issir referenza fil-Paragrafu 1. 
            
            
               Artikolu 15
            
            
               Spejjeż
            
            
               1.Kull Parti tħallas l-ispejjeż li jirriżultaw mill-parteċipazzjoni tagħha fil-laqgħat tal-Kumitat tal-FSE, kemm fir-rigward tal-infiq għall-persunal, għall-ivvjaġġar u għas-soġġorn, kif ukoll l-infiq għall-posta u għat-telekomunikazzjoni. 
            
            
               2.L-ispejjeż marbutin mal-organizzazzjoni tal-laqgħat u mar-riproduzzjoni tad-dokumenti jitħallsu mill-Parti li tkun qiegħda torganizza l-laqgħa.
            
            
               3.L-ispejjeż marbutin mas-servizzi tal-interpretazzjoni fil-laqgħat u tat-traduzzjoni tad-deċiżjonijiet u tar-rakkomandazzjonijiet bil-lingwi ta’ ħidma tal-Kumitat tal-FSE iġġarrabhom il-Parti li tkun qiegħda torganizza l-laqgħa. L-ispejjeż marbutin mas-servizzi tal-interpretazzjoni fil-laqgħat u tat-traduzzjoni tad-deċiżjonijiet u tar-rakkomandazzjonijiet bil-lingwi uffiċjali l-oħra tal-Unjoni Ewropea iġġarrabhom il-Parti tal-Unjoni Ewropea.
            
            
               Artikolu 16
            
            
               Emendar tar-Regoli ta’ Proċedura
            
            
               Dawn ir-Regoli ta’ Proċedura jistgħu jiġu emendati permezz ta’ deċiżjoni tal-Kumitat tal-FSE li tittieħed f’konformità mal-Artikolu 6(1) tagħhom.